SKRIFTLIG FORESPØRGSEL E-1125/01

af Ilda Figueiredo (GUE/NGL) til Kommissionen

(6. april 2001)

Om: Særlig afgift på alkoholholdige drikkevarer og momssatsen på vin

Ifølge forlydender i den portugisiske presse den 19. marts 2001 arbejder Kommissionen på at ophæve bestemmelserne om, at vin er fritaget for den særlige afgift på alkoholholdige drikkevarer og omfattet af den reducerede momssats, der skal ændres fra 5 % til 17 %. Endvidere fremhæves det, at Kommissionen vil gennemføre disse ændringer uden at høre Portugal og Grækenland, fordi Frankrig og Italien har givet deres stiltiende samtykke.

Som bekendt har vinsektoren stor samfundsøkonomisk og kulturel betydning, især i de sydlige lande. Endvidere er vin først og fremmest et landbrugsprodukt, og produktionen afviger fra produktionsmønstret for andre alkoholholdige drikkevarer, f.eks. øl. En afskaffelse af fritagelsen fra den særlige afgift vil få vinprisen til at stige med 30 escudos pr. liter. Konsekvenserne heraf kædet sammen med ændringen i momssatsen vil få forbrugerpriserne til at ryge i vejret og mindske forbruget af vin, som vil blive overhalet af andre produkter, hvilket vil få negative følger for sektoren som helhed. Vi ved alle, at dette opfylder et ønske hos den store lobby, der repræsenterer de multinationale bryggerier, som hovedsagelig er koncentreret i den nordlige del af Europa.

Kan Kommissionen på denne baggrund bekræfte forlydenderne i den portugisiske presse?

Mener den i bekræftende fald ikke, at dette forslag er i strid med ønsket om at bevare et multifunktionelt og bæredygtigt landbrug, der respekterer miljøet og forsyner forbrugerne med sikre produkter af høj kvalitet, hvilket f.eks. gælder for vinsektoren, og at det derfor er nødvendigt at bibeholde fritagelsen fra den særlige afgift?

Har den foretaget en evaluering af disse foranstaltningers konsekvenser for de vinproducerende lande, navnlig Portugal?

Agter den at høre Portugal om de foreslåede foranstaltninger?

Svar afgivet på Kommissionens vegne af Frederik Bolkestein

(29. maj 2001)

Kommissionen kan oplyse det ærede medlem om, at ophævelsen af brugen af den reducerede momssats på vine i Portugal er et resultat af Domstolens dom af 8. marts 2001 (sag C-276/98), ifølge hvilken denne praksis er en krænkelse af sjette momsdirektiv, Rådets direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter Det fælles merværdiafgiftssystem: ensartet beregningsgrundlag(1).

Kommissionen forbereder i øjeblikket anden rapport om niveauet for minimumspunktafgiftssatserne og punktafgiftssatserne, som medlemsstaterne anvender på alkoholholdige drikkevarer. Alle medlemsstater er i den forbindelse blevet konsulteret på baggrund af et detaljeret spørgeskema, der dækker de forskellige forhold, Kommissionen skal behandle i sin rapport. Disse forhold omhandler spørgsmål om, hvordan det indre marked fungerer, konkurrencen mellem forskellige former for alkoholiske drikkevarer, satsernes realværdi og andre af EF-traktatens målsætninger såsom sundhed og landbrugspolitik. Hvad angår sidste punkt er Kommissionen klar over, at en række vinproducerende medlemsstater har udtrykt bekymring over konsekvenserne af at indføre en positiv momssats på vin, navnlig for produktionen af bordvine.

Kommissionen udarbejder sin rapport på baggrund af alle disse oplysninger og udtalelser og forventer, at den vedtages inden for nogle måneder. Det spørgsmål, det ærede medlem rejser, vil blive behandlet i rapporten. På nuværende tidspunkt er der ikke truffet nogen beslutning om, hvorvidt denne rapport skal ledsages af et forslag til direktiv om ændring af minimumspunktafgiftssatserne for alkolholholdige drikkevarer.

(1) EFT L 145 af 13.6.1977.